बिजली गिरने से हर साल बढ़ रहीं मौतें; गोभी जैसे दिखने वाले बादल बरसाते हैं ओले
Global Warming Effects On Madhya Pradesh Weather - आज पर्यावरण दिवस है, आमतौर पर आप जंगल खत्म होने की कहानियां पढ़ते हैं, लेकिन इस बार हम आपको वो बात बता रहे हैं, जो आप आए दिन महसूस करते हैं। इस साल आप ने महसूस किया होगा कि अप्रैल महीने में सावन जैसी बारिश हो रही है
आज पर्यावरण दिवस है। इस मौके पर आमतौर पर आप जंगल खत्म होने की कहानियां पढ़ते हैं, लेकिन इस बार हम आपको वो बात बता रहे हैं, जो आप आए दिन महसूस करते हैं। इस साल आपने महसूस किया होगा कि अप्रैल महीने में सावन जैसी बारिश हो रही है। आप भोपाल के एमपी नगर में आइसक्रीम खा रहे हैं और 20 किलोमीटर दूर बैरागढ़ में किसी दोस्त ने बताया होगा कि वहां तो तेज बारिश हो रही है, ओले भी गिर रहे हैं। अप्रैल और मई के महीने में बिजली गिरने से मौत की खबरें भी सुन रहे होंगे? आखिर ये क्या रहा है हमारे वातावरण में… इन्हीं सवालों के जवाब तलाशने के लिए हमने वरिष्ठ मौसम वैज्ञानिक से बात की। उन्होंने जो बताया, वो चौंकाने वाला है। ग्लोबल वार्मिंग का इफेक्ट हमारे आसपास भी दिख रहा है। इस खबर में हम आपको विस्तार से बताएंगे कि ये असर कैसे पड़ रहा है।
सूखे वाली जगहों पर आने लगी बाढ़ 
ग्वालियर चंबल के जिन जिलों में कभी सूखा पड़ता था, अब वहां बाढ़ आने लगी है। जबलपुर-इंदौर में जहां बाढ़ आती थी, वहां बारिश कम होने लगी है। मौसम बहुत तेजी से बदल रहा है।
और तो और मानसून की विदाई कभी सितंबर में हो जाया करती थी, अब नवरात्र यानी अक्टूबर महीने तक मानसूनी बारिश हो रही है। मध्यप्रदेश में 2021 में 28 अक्टूबर को मानसून विदा हुआ था।
एक बात और महसूस की होगी आपने कि जब कभी बारिश होती है तो ओले गिरने की खबर साथ में आती है। अब बारिश भी सामान्य रूप में नहीं होती। इसकी भी वजह हमने जानने की कोशिश की है।
हां, एक बात और.. छोटी ही सही, लेकिन मध्यप्रदेश के 12 जिलों में बीते दो साल में 28 बार भूकंप के झटके आ चुके हैं। इनमें 5 जिले तो ऐसे पहचाने गए हैं, जहां खनन की वजह से ये झटके महसूस हुए हैं। यानी हम कई बार जो अवैध खनन की खबरें छापते-दिखाते हैं, उसका असर दिखना शुरू हो गया है।
उधर, समुद्र के पानी का तापमान लगातार बढ़ रहा है, जलीय जीवों के प्रजनन और भोजन में मुश्किल आ रही है। खैर अपन अपने एमपी की बात करते हैं कि आखिर ये सब क्या हो रहा है और क्यों हो रहा है? मौसम इतनी तेजी से रंग कैसे बदल रहा है?
हमने भारतीय प्रौद्योगिकी संस्थान (BHU) के कम्यूटर साइंस ग्रेजुएट, जो मौसम केंद्र, भोपाल के प्रमुख वैज्ञानिक वेदप्रकाश सिंह हैं, उनसे समझा कि आखिर ये सब चल क्या रहा है, कब तक चलेगा और इसकी वजह क्या है?
सबसे पहले बात बारिश की...
प्रदेश में 72 से बढ़कर 89 हो गए बारिश वाले दिन
मध्यप्रदेश के अलग-अलग जिलों में औसत 72 दिन बारिश होती रही है, लेकिन अब इसमें 23 फीसदी का इजाफा हुआ है। 89 दिन बारिश हो रही है। यानी वो दिन जिनमें 2.5 मिलीमीटर से ज्यादा बारिश हुई है। ये पक्की बारिश वाले दिन हैं, इनमें रिमझिम फुहारें शामिल नहीं हैं।
ग्वालियर–चंबल में बाढ़ की खबरें, जबलपुर-इंदौर में कम हो गई बारिश
ग्वालियर और चंबल जैसे सूखाग्रस्त क्षेत्रों में वर्ष 2021 में 1300 से 1600 मिलीमीटर बारिश दर्ज हुई है। इसका मतलब है कि इस हिस्से में बारिश दोगुनी से ज्यादा हो रही है। 2021 से पहले ऐसा यहां सिर्फ 1964 में हुआ था।
इसी प्रकार इंदौर, जबलपुर और नर्मदापुरम वाले जिन हिस्सों में पहले 1132 से लेकर 1139 मिलीमीटर बारिश का औसत होता था, वहां बारिश घटकर 7 फीसदी तक कम हो गई है।
भोपाल और उज्जैन जैसे जिलों में बारिश के दौरान बाढ़ की खबरें आ रही हैं, आमतौर पर यहां बाढ़ नहीं आती है।
गर्मी हो या सदी, अब हर सीजन में हो रही बारिश
पहले सिर्फ जुलाई से सितंबर तक बारिश रिकॉर्ड होती थी, अब गर्मी वाले अप्रैल-मई में भी बारिश हो रही है। ठंड के दौरान दिसंबर और जनवरी में भी बारिश हो रही है।
ठंड के मौसम में पहले दो-तीन मर्तबा मावठा गिरने की खबर आती थी। अब हर दो से तीन दिन में बारिश की खबर आ रही है। मौसम वैज्ञानिक कह रहे हैं कि ठंड के दिनों में बारिश का यह क्रम आने वाले सालों में भी देखने को मिलेगा।
ओले गिरने की वजह भी यही गोभी जैसे दिखने वाले बादल
हर बारिश में जो ओले गिरने की खबर आती है, वो भी गोभी जैसे दिखने वाले ये बादलों की देन है। साइंटिफिक तरीके से इसे ऐसे समझिए कि ये बादल 12 किलोमीटर या इससे भी ऊपर तक बनते हैं। जैसे-जैसे आप ऊपर जाते हैं, तापमान कम होता जाता है।
हर एक किलोमीटर ऊपर तापमान में 6.5 डिग्री की गिरावट होती है। यानी 12 किलोमीटर ऊपर माइनस 80 डिग्री तापमान होता है। बादल जितने ऊपर होंगे, वहां आइस पार्टिकल बोलचाल में बर्फ का हिस्सा ज्यादा बनेगा। 12 किलोमीटर ऊपर ये बादल 70 से 80 मीटर आकार तक के बर्फ के टुकड़े बना देते हैं। जब बारिश होती है तो यही बर्फ के टुकड़े टूटते हुए ओलों के आकार में जमीन पर गिरते हैं।
बिजली गिरने की घटनाएं भी इसलिए ज्यादा
ये जो गोभी जैसे बादल हैं, ये 12 से 14 किलोमीटर ऊपर बनते हैं। बारिश के तौर पर जब ये बर्फ के टुकड़े नीचे गिरते हैं तो एयर प्रेशर और ग्रेविटी फोर्स के कारण इनमें खूब टकराव होता है। इससे घर्षण अधिक होता है। यही घर्षण एनर्जी वैद्युत क्षेत्र बनाकर बिजली के रूप में गिरती है। इसे ही हम वज्रपात कहते हैं।
काले घने बादलों के बदले गोभी के फूल जैसे बादल ही ओलावृष्टि और बिजली गिरने यानी वज्रपात की सबसे बड़ी वजह होते हैं।
इसे ऐसे भी समझ सकते हैं कि नीचे जमीन पर सामान्यत: 30 डिग्री तापमान होता है और ऊपर इन बादलों में माइनस 80 डिग्री तापमान होता है। तेज गर्मी में ये बादल पिघलेंगे तो सामान्य बारिश की बूंदें गिरेंगी, लेकिन जमीन पर नमी के चलते ऐसा नहीं होता। नमी के चलते ये बर्फ पूरी तरह से पिघल नहीं पाती, फिर बर्फ के टुकड़े ओलों के रूप में गिरते हैं।
बादलों की ऊंचाई जितनी ज्यादा होगी, बर्फ के टुकडों का साइज उतना ही बड़ा होगा।
लॉन्ग टर्म में वनों की प्रकृति भी बिगड़ जाएगी…
मौसम केंद्र, भोपाल के प्रमुख वैज्ञानिक वेदप्रकाश सिंह कहते हैं कि लॉन्ग टर्म में हमारे जंगलों की प्रकृति बदल रही है। वनस्पति पानी की उपलब्धता और भूमि की उर्वरता देखकर आकार लेती है। जहां ज्यादा बारिश होती है, वहां घने और बड़े तने वाले पेड़ हैं। अब बारिश का पैटर्न बदलने से वनों के लिए भी मुश्किल होगी। हर साल होने वाले प्लांटेशन में भी हम इन बातों का ध्यान नहीं रख रहे हैं। यही वजह है कि प्लांटेशन के बाद ज्यादातर पेड़ जीवित नहीं बच पाते हैं।
अब अगला सवाल... बिजली गिरने से मौतें क्यों बढ़ रही हैं 
मौसम वैज्ञानिक वेदप्रकाश बताते हैं कि जब बारिश के दिन बढ़ रहे हैं तो बिजली गिरने की घटनाएं भी बढ़ेंगी ही। इस साल भी अप्रैल के महीने में बिजली गिरने से मौतें हुई हैं। वे कहते हैं कि पहले बिजली गिरने का जो खतरा बारिश के 4 महीनों का हुआ करता था, अब वो बढ़कर पूरे 12 महीने का हो गया है।
अब जरा धरती के भीतर हो रही हलचल काे भी समझ लीजिए
भूकंप…
मध्यप्रदेश में 12 जिलों में बीते 2 साल में 28 भूकंप दर्ज हुए हैं। इनमें उमरिया, जबलपुर, मंडला, बालाघाट, सिवनी, छिंदवाड़ा, अलीराजपुर, बड़वानी, देवास, इंदौर, धार और शहडोल शामिल हैं।
चूने के पत्थरों के बीच पानी रिसने से धंस रही है जमीन
वेदप्रकाश बताते हैं कि एमपी में भेड़ाघाट में जमीन के भीतर कैल्शियम कार्बोनेट रॉक है। इन चट्‌टानों के बीच जहां गैप है, वहां बारिश का पानी रिसने से गैस निकलने लगती है। इससे वहां हलचल होती है।
इन जिलों में भूकंप की वजह खनन
डराने वाली बात ये है कि सीधी, सिंगरौली, उमरिया, छिंदवाड़ा में माइनिंग एक्टिविटी की वजह से भूकंप के झटके महसूस किए जा रहे हैं।